Botswana

**Botswanan tasavalta** eli **Botswana** on noin 2,3 miljoonan asukkaan sisämaavaltio eteläisessä Afrikassa. Sen naapurit ovat Namibia lännessä, Sambia pohjoisessa, Zimbabwe idässä ja Etelä-Afrikka etelässä. Botswana on afrikkalaisittain suhteellisen hyvinvoiva maa, eikä siellä ole köyhyyttä, rikollisuutta ja nälkää samassa mitassa kuin monissa muissa saman maanosan maissa. Botswana oli itsenäistyessään kolmen rotusyrjintää harjoittavan maan, Rhodesian sekä Etelä-Afrikan ja sen hallinnoiman Lounais-Afrikan välissä, mutta näistä poiketen Botswanassa on harjoitettu yleiseen ja yhtäläiseen äänioikeuteen perustuvaa demokratiaa yhtäjaksoisesti mantereellaan pisimpään. Toisaalta maassa aiheuttaa afrikkalaisittainkin erityisen suuren ongelman AIDS, jonka myötä eliniänodote on paljon alhaisempi kuin luulisi maan tasaisen tilanteen perusteella. Talouskasvun perustana ovat timantit ja muut kaivannaiset.

Valtiomuoto on presidenttijohtoinen puhdas parlamentarismi: presidentti johtaa sekä maata että hallitusta, eikä pääministeriä ole, mutta presidentti ministereineen tarvitsee parlamentin tuen. Presidentin valitsee parlamentti keskuudestaan.

Maa on erittäin harvaan asuttu, ja maassa asuu 3,9 asukasta neliökilometriä kohden.

## Maantiede

Botswana on kooltaan 1&nbsp;100 kilometriä pohjoisesta etelään ja 960 kilometriä idästä länteen. Sen rajanaapurit lännessä ja pohjoisessa ovat Namibia, koillisessa Sambia ja Zimbabwe sekä etelässä ja kaakossa Etelä-Afrikka. Kansainvälinen tuomioistuin määritteli Cuandojoessa kulkevan osuuden Namibian-vastaisesta rajasta.

Botswana on pitkälti loivasti kumpuilevaa tasankoa, joka kohoaa kohti naapurimaiden ylänköalueita. Korkein kohta on 1&nbsp;490 metriä, ja se sijaitsee maan kaakkoisosassa. Kalaharin autiomaa peittää lähes 85 prosenttia Botswanan pinta-alasta. Autiomaan pohjoispuolella on Okavangojoen suistoalue ja itäpuolella Makgadikgadin suolatasanko, joka on maailman laajimpia. Idässä taas on omurambojen peittämää ylänköä, joka kohoaa 1&nbsp;200 metriin ennen Limpopon laaksoa, joka puolestaan laskee vähitellen 900 metristä 500 metriin merenpinnan yläpuolelle.

Botswanan pohjoisosassa on noin 10&nbsp;000 neliökilometrin laajuinen Okavangon suisto. Suurin osa sinne saapuvasta vedestä haihtuu, mutta osa vedestä jatkaa Botetijokea pitkin Makgadikgadiin, jonne asti sitä pääsee toisinaan. Etelässä Botswanan rajajokina virtaavat Oranjen sivujoki Molopo sekä Limpopo ja sen sivujoet Notwane, Marico ja Shashe.

Tsodilon kalliomaalaukset ovat Unescon maailmanperintökohde.

Botswanan ilmasto on puolikuiva. Ilmastossa voi erotella kaksi pääkautta. Kuuma kesä kestää lokakuusta maaliskuuhun, ja vähäiset sateet ajoittuvat kesäpuolelle vuotta, yleensä marraskuun ja maaliskuun välille. Tämän kauden alkupuoliskolla iltapäivähelteet ovat kovat, mutta sateita odottavat puiden lehdet puhkeavat samanaikaisesti antaen tarpeellisen varjon. Talvi alkaa toukokuussa, kun ruoho on vielä vihreää. Yöt alkavat kylmetä ja päivät ovat raikkaita ja aurinkoisia. Etelässä ja lännessä on yleisesti ottaen kuivempaa kuin pohjoisessa ja idässä. Oheinen Francistownin ilmastotaulukko kuvaa maan kosteampaa pohjois- ja itäosaa. Lännessä sademäärä jää noin puoleen tästä.

Kalaharin kasvillisuus on huomattavasti monipuolisempaa kuin todellisten aavikoiden. Jopa kuivassa lounaiskulmassa kasvillisuus vastaa kuivaa aroa kuin aavikkoa. Botswanan tyypillinen kasvillisuus on ruohoista savannia. Se vaihtelee kuitenkin lounaisosien akaasioita kasvavista pensaikoista itäosien metsämaihin. Pohjoisessa ja idässä kasvaa mopanemetsiä, ja Okavangon suiston sekä Makgadikgadin ympärillä avointa ruohomaata. Tyypillisiä puulajeja ovat apinanleipäpuu, marula, mopanepuu, taatelipalmu, sykomori, keihäshaarapalmu, *[[Garcinia livingstonei]]*, makkarapuu ja kirahviakaasia*.

Nisäkkäisiin, joita matkailijat tulevat katsomaan, kuuluvat [[afrikannorsut|norsut]], [[kafferipuhveli|puhvelit]], [[leopardi]]t, [[gepardi]]t, [[leijona]]t, [[kirahvi]]t, [[seepra]]t, [[virtahepo|virtahevot]], [[korvakoira]]t, [[keihäsantilooppi|keihäsantiloopit]] ja [[sarvikuonot]]. Tunnetuimpia lintuja ovat [[kiljumerikotka]], [[strutsi]], [[flamingot]], [[kuningastrappi]], [[käärmekaulat]], [[sihteeri (lintu)|sihteeri]] ja [[kuningaskalastaja]]. Tunnetuimpia matelijoita ovat [[krokotiilit]], [[pytonkäärmeet]], [[gekot]], [[varaanit]], [[kilpikonnat]], [[viherkobra]], [[mustamamba]] ja [[puffadderi]].

Yli 17 prosenttia Botswanan pinta-alasta on rauhoitettu kansallispuistoiksi ja muiksi suojelualueiksi. Varsinaisia kansallispuistoja on neljä: [[Choben kansallispuisto]], [[Makgadikgadijärvi]], [[Nxai Panin kansallispuisto]] ja [[Kgalagadin kansallispuisto]], joka jatkuu yhtenäisenä myös Etelä-Afrikan puolelle. Kolme ensin mainittua sijaitsevat maan pohjois- ja koillisosassa, Kgalagadi sen lounaisnurkassa. Aivan Botswanan keskellä on Central Kalahari Game Reserve.

== Historia ==

=== Varhaishistoria ===

Botswanassa on ollut asutusta jo tuhansia vuosia, ja varhaisimmat asukkaat lienevät [[Khoisankielet|khoisankieliä]] puhuvien [[Sanit|sanien]] ja [[Khoit|khoiden]] esivanhempia. [[Tsodilo]]sta on löytynyt todisteita yhtäjaksoisesta asutuksesta vuodesta 17&nbsp;000 eaa. vuoteen 1650 jaa. Khoit alkoivat [[paimentaminen|paimentaa]] karjaa viimeistään toisella vuosisadalla eaa. ja alkoivat levittäytyä Botswanan pohjoisosista etelään. [[Bantukielet|Bantukielten]] puhujia oli 700-luvulle jaa. mennessä asettunut Botswanan itäosiin. He kasvattivat karjaa, viljelivät muun muassa [[durrat|durraa]] ja osasivat valmistaa rautatyökaluja.

Nykyisen Botswanan merkittävin etninen ryhmittymä on [[tswanat]]. Heidän isovanhempansa asettuivat 1000- ja 1100-luvuilla [[Vaal]]joen tasangoille nykyiseen [[Etelä-Afrikka|Etelä-Afrikkaan]], mistä heidän asuinalueensa ulottui myös Botswanan eteläosiin. [[Zulut|Zulujen]] aggressiosta käynnistyi 1820-luvulla eteläisessä Afrikassa *mfecane*-nimellä tunnettu kansainvaellus. Zuluja paenneet ndebelet puolestaan hyökkäsivät [[Transvaal]]issa tswanojen ja [[sothot|sothojen]] kyliin. Monet tswanat pakenivat [[Kalahari]]n karuille alueille. Ndebelien jatkettua pohjoiseen [[Zimbabwe]]n alueelle tswanat asuttivat uudestaan [[Limpopo (joki)|Limpopon]] varren hedelmälliset maat. *Mfecanen* jälkeen tswanat jakautuivat kahdeksaan klaaniin.

=== Siirtomaa-aika ===
[[Buurit]] alkoivat 1840-luvun puolivälissä hyökkäillä [[Limpopo (joki)|Limpopon]] pohjoispuolelle ajaakseen tswanat pois alueelta. Tswanat pyysivät apua briteiltä, mutta buurien hyökkäykset jatkuivat yli 40 vuotta. Lopulta vuonna 1885 britit vastasivat [[Kwena]]-klaanin [[Setshele I|Setshele I:n]] ja [[Ngwato]]-klaanin [[Khama III|Khaman]] kutsuun ja alkoivat suojata tswanoja buureilta. Yhteistyösopimuksen nojalla britit julistivat koko nykyisen Botswanan [[Betšuanamaa]]n protektoraatiksi.

Britit eivät erityisesti pyrkineet kehittämään Betšuanamaata. Se takasi kuitenkin tärkeän liikenneyhteyden Zimbabwen kaivoksilta Etelä-Afrikan satamiin. Betšuanamaan talous perustui pitkälti [[omavaraisviljely]]yn, ja monet nuoret miehet lähtivät halvaksi työvoimaksi Etelä-Afrikan kaivoksille.

Monet botswanalaisten klaanijohtajien ja muiden eliitin edustajien pojat menivät opiskelemaan Britanniaan. Ngwato-klaanin [[Seretse Khama]] matkusti myös Britanniaan, missä hän nai vuonna 1948 valkoisen englantilaisen [[Ruth Williams Khama|Ruth Williamsin]]. Britit kielsivät Khamaa palaamasta Botswanaan rauhoitellakseen Etelä-Afrikan tuoretta valkoista [[apartheid]]-hallintoa. Khama sai palata vasta 1956 luovuttuaan Ngwaton päällikkyydestä. Hän kuitenkin perusti [[Botswanan demokraattipuolue|Betšuanamaan demokraattipuolueen]] BPD:n ja alkoi ajaa siirtomaahallinnon korvaamista.

=== Itsenäisyys ===
Britit kääntyivät vuonna 1964 poliittisen muutoksen puolelle. Uutta pääkaupunkia [[Gaborone]]a alettiin rakentaa, ja Betšuanamaa sai itsehallinnon 1965. Se itsenäistyi Botswanana vuonna 1966 presidenttinään Seretse Khama. Maa oli alkuun täysin riippuvainen Britannian tuesta, mutta taloudellinen kehitys alkoi, kun [[Orapa]]sta lyötyi [[Timantti|timantteja]] 1967–1971.

Botswana alkoi 1970-luvulla toimia aktiivisesti myös aluepolitiikassa, sillä se muodosti vuonna 1974 [[Sambia]]n ja [[Tansania]]n kanssa etulinjavaltioiden liittouman, jonka tarkoituksena oli edistää enemmistöhallintoa Zimbabween, Etelä-Afrikkaan ja [[Namibia]]an. Liittoumaan tuli myöhemmin mukaan myös [[Mosambik]] ja [[Angola]], ja vuonna 1980 perustettiin valtioiden ympärille [[Eteläisen Afrikan kehitysyhteisö|Eteläisen Afrikan alueellinen yhteistyöjärjestö]] SADCC ajamaan alueen valtioiden kehitystä. Khama ja tämän seuraaja [[Quett Masire]] pyrkivät pitämään kuitenkin Etelä-Afrikkaan puolueettoman suhteen, sillä Botswanan viennistä suurin osa kulki maan satamien kautta.

Botswanan talous kasvoi 1970- ja 1980-luvuilla nopeasti, ja maasta löydettiin useita uusia timanttiesiintymiä. Botswanasta kehittyikin maailman suurin korutimanttien kaivaja, ja sen [[bruttokansantuote]] on satakertaistunut 50 vuodessa 1960-luvun puolivälin jälkeen. Kaivannaisvaroja on kuitenkin käytetty myös perusinfrastruktuuriin ja yhteiskunnan palvelujen kehittämiseen. Talouskasvu on hidastunut 1990-luvulla, ja samalla maa ajautui vakavaan [[AIDS]]-epidemiaan. Vuonna 2003 lähes 40 prosenttia botswanalaisista kantoi [[HIV|HI-virusta]]. Sen hoitamiseksi Botswanasta tuli 2000-luvun alussa ensimmäinen Afrikan maa, joka takasi kaikille kansalaisilleen [[Antiretroviraalit|antiretroviraalilääkityksen]].

Masire vetäytyi virasta vuonna 1998 ja jätti tehtävän puolestaan varapresidentilleen [[Festus Mogae]]lle. Mogae valittiin uudestaan vuoden 1999 presidentinvaaleissa. Mogae vetäytyi vuonna 2008, ja seuraajaksi tuli Seretsen poika [[Ian Khama]]. Kenraali Ian Khama sai jatkokoulutuksensa Englannissa valkoihoisen englantilaisen äitinsä perintönä. 1. huhtikuuta 2018 Khama luopui presidentin tehtävästä, ja uudeksi presidentiksi nousi varapresidentti [[Mokgweetsi Masisi]]. Itsenäisen Botswanan viides presidentti Mokgweetsi Masisi edustaa Botswanan demokraattista puoluetta (BDP) kaikkien edeltäjiensä tavoin. BDP on myös voittanut enemmistön parlamenttiin maan kaikissa itsenäistymisen jälkeen pidetyissä vaaleissa.

== Politiikka ==

Botswana on ollut itsenäistymisestään asti tasavaltainen [[monipuoluedemokratia]]. [[Botswanan presidentti|Presidentillä]] on vahva asema ja hän johtaa hallitusta ja nimittää itse varapresidenttinsä. Hän voi myös pidentää parlamentin kautta tai hajottaa sen. Presidentti valitaan parlamentissa välillisillä vaaleilla viiden vuoden kaudeksi, korkeintaan kahdeksi kaudeksi. Marraskuussa 2024 presidentiksi valittiin oppositiopuolueen ehdokas [[Duma Boko]].

[[Botswanan kansalliskokous]] on [[Yksikamarijärjestelmä|yksikamarinen]], ja siinä 69 edustajaa. Heistä 61 valitaan suorilla vaaleilla ja presidentti nimittää kuusi edustajaa. Lisäksi presidentillä ja hallituksen oikeudellisella neuvonantajalla on paikka virkojensa puolesta. Parlamentilla on myös heimopäällikköjen neuvoa-antava elin *Ntlo ya Dikgosi*, jossa on 33-35 jäsentä. Siinä on mukana kahdeksan heimopäällikköä ja seitsemän vaihtuvaa jäsentä, joista on neljä vaaleilla valittuja alipäälliköitä ja kolme 12 muun jäsenen valitsemaa jäsentä.

Monipuoluejärjestelmästä huolimatta [[Botswanan demokraattipuolue]] BDP hallitsi maata vuosikymmeniä sen itsenäistymisestä lähtien. Sen asema johtuu maaseudun vahvasta kannatuspohjasta, kun oppositiopuolueet saavat jonkin verran kannatusta kaupunkilaisilta. Vuoden 2019 vaaleissa BDP sai 38 paikkaa ja 52,7 prosenttia äänistä. Oppositio [[Botswanan kongressipuolue|Kongressipuolue]], [[Botswanan kansallinen rintama|Kansallinen rintama]] ja [[Botswanan kansanpuolue]] osallistuivat vaaleihin Demokraattisen muutoksen koalitio (*Umbrella for Democratic Change*, UDC) -nimisen allianssin alla. Se sai 15 paikkaa. Loput 4 paikkaa menivät Botswanan isänmaalliselle rintamalle (*Botswana Patriotic Front*, BPF) ja [[Alliance for Progressives]] -puolueelle. Vuonna 2024 oppositio voitti vaalit ensimmäistä kertaa parlamentin 58-vuotisen historian aikana. UDC sai 36, Botswanan kongressipuolue 15 ja BPF viisi paikkaa. Demokraattipuolue joutui tyytymään neljään paikkaan.

Ulkopolitiikassa Botswana on painottanut lähialueyhteistyötä [[Eteläisen Afrikan kehitysyhteisö]] SADC:n keskuudessa.

Botswana arvioitiin vuonna 2020 Afrikan toiseksi vähiten korruptoituneeksi maaksi Seychellien jälkeen.

=== Vapauksien kehitys ===
[[Freedom House|Freedom Housen]] vuoden 2022 raportin mukaan Botswana on yksi neljästä Afrikan vapaasta maasta. Vaikka Botswanaa pidetään yhtenä Afrikan vakaimmista demokratioista, sitä on hallinnut yksi puolue itsenäistymisestä lähtien. [[Lehdistönvapaus|Median vapaus]] on edelleen uhattuna. Alkuperäiskansa [[San (kansa)|san-kansa]], samoin kuin [[siirtolaiset]], [[Pakolainen|pakolaiset]] ja [[LGBT|LGBT+]]-ihmiset, joutuvat syrjinnän kohteeksi.

== Hallinnollinen jako ==

Botswana jakautuu kymmeneen aluehallinnollisesti itsenäiseen alueeseen (*district*), kahteen suurempaan kaupunkiin (city) ja viiteen muuhun kaupunkiin (town). Useat hallinnolliset alueet on jaettu edelleen osiin (subdistricts). 

*'Alueet:**

* [[Central District]]
* [[Chobe]]
* [[Ghanzi]]
* [[Kgatleng]]
* [[Kweneng]]
* [[Kgalagadi]]
* [[North-East District]] (Ngamiland)
* [[North-West District]]
* [[Southern District]]
* [[South-East District]]


Chobe ja Ngamiland muodostivat vuosina 2001–2006 North-West-nimisen alueen. Sittemmin Chobe palautettiin uudelleen omaksi hallinnolliseksi alueekseen.

**Kaupungit:*'

* [[Gaborone]] (city)
* [[Francistown]] (city)
* [[Jwaneng]] (town)
* [[Lobatse]] (town)
* [[Orapa]] (town)
* [[Selebi Phikwe]] (town)
* [[Sowa]] (town)


Kaupungeista Orapa listataan Botswanan väestönlaskennoissa (2011 ja 2022) aluehallinnollisesti itsenäisenä yksikkönä, mutta esimerkiksi aluehallinnosta vastaavan ministeriön verkkosivu ja CIA:n World Facbook (2024) eivät esitä samaa.



== Talous ==


Botswana oli vielä itsenäistyessään 1967 maailman köyhimpiä valtioita, mutta 1970-luvulla tehdyn timanttilöydöksen jälkeen sen talous on kasvanut nopeasti. [[Bruttokansantuote]] kasvoi vuosien 1977 ja 1987 välillä keskimäärin 12 prosenttia vuodessa. [[Maailmanpankki|Maailmanpankin]] mukaan Botswanasta tuli vuonna 1986 [[Keskitulotason maat|keskitulotason maa]] ja vuonna 2005 ylemmän keskitulotason maa. Kasvu on 2000-luvulla hidastunut, ja esimerkiksi timanttien kysyntä romahti [[Taantuma (2008–2009)|maailmanlaajuisen taantuman]] takia, minkä seurauksena vuonna 2009 Botswanan talous pieneni 5,4 prosenttia. Sen jälkeen talous on jälleen kasvanut, kunnes [[Koronaviruspandemia 2019–|koronapandemia]] aiheutti toisen laskuvuoden.  YK:n kehitysohjelma UNDP:n laskemalla [[inhimillisen kehityksen indeksi]]llä (Human Development Index, HDI) mitattuna Botswana on sijalla 125 yhteensä 185 arvioidusta maasta.

Botswanan talous perustuu hyvin voimakkaasti timanttikaivosten ympärille. Talouteen liittyy siksi hyvin voimakkaita epävarmuustekijöitä, eikä maan taloutta ole tarpeeksi tehokkaasti pyritty monipuolistamaan. Timantteja kaivetaan muun muassa [[Makgadikgadin suolatasanko|Makgadikgadin suolatasangon]] eteläpuolelta maailman suurimpiin kuuluvissa [[Orapan timanttikaivos|Orapan]] ja [[Letlhakanen timanttikaivos|Letlhakanen timanttikaivoksista]]. Botswana on maailman toiseksi suurin timanttien tuottaja. Lisäksi sillä arvioidaan olevan Afrikan suurimmat [[hiili]]varannot. Maasta kaivetaan myös [[uraani]]a, [[kupari]]a ja [[liuskekaasu]]a.

Varsinkin maaseudulla maatalous on keskeisin ala, ja sen bruttokansantuotteesta 80 prosenttia syntyy karjankasvatuksesta. Botswanassa on karjaa lähes yhtä paljon kuin ihmisiä. Maataloutta yleisesti vaikeuttaa viljelykelpoisen maan vähyys, epäsäännölliset sateet ja [[eroosio]]. Tärkeimmät viljakasvit ovat [[kirjodurra|durra]], [[maissi]] ja [[hirssi]]. Valmistusteollisuuden tärkeimmät alat ovat timanttien jalostus sekä ruoka- ja tekstiiliteollisuus. Palveluala tuottaa noin 65 prosenttia bruttokansantuotteesta, ja kasvavia aloja ovat [[matkailu]] ja liikenne. Turismi keskittyy ohjattuihin, usein varsin hintaviin safareihin.

Botswana kuuluu [[Eteläinen Afrikka tulliliitto|Eteläisen Afrikan tulliliittoon]], jonka tarkoituksena on helpottaa kaupankäyntiä sen jäsenvaltioiden kanssa. [[Eteläisen Afrikan kehitysyhteisö]] puolestaan keskittyy alueen talouden yhteistyöhön ja integraatioon. Timantit muodostivat vuonna 2020 peräti 88,2 prosenttia kaikesta viennistä, joten maan [[kauppatase]] riippuu voimakkaasti timanttien maailman markkinahinnasta. Muita vientituotteita ovat sähköjohtimet, [[kulta]], elävät [[Naudat (suku)|nautaeläimet]] ja [[karbonaatti|karbonaatit]]. Vuonna 2020 suurimmat vientikohteet olivat [[Arabiemiraatit]], [[Belgia]], [[Intia]], [[Etelä-Afrikka]] ja [[Singapore]]. Tuonnista puolestaan eniten tuli Etelä-Afrikasta, Belgiasta, [[Namibia]]sta, Arabiemiraateista ja [[Kanada]]sta.

Botswanan taloutta hidastavat köyhyys, [[työttömyys]], epätasa-arvo ja HIV/AIDS-epidemia. Botswana on taloudellisesti yksi maailman [[Taloudellinen epätasa-arvo|epätasa-arvoisimmista]] maista, ja sen [[gini-kerroin]] oli vuonna 2015 yli 53 prosenttia. Vielä 2010 se oli ollut 60,5 prosenttia. Lisäksi esimerkiksi valtiolla on vaikeuksia luoda työpaikkoja, ja vuonna 2021 työttömyysaste oli 26 prosenttia. Nuorisotyöttömyys on erityisen hankalaa.

=== Liikenne ===
Vaikka maa on harvaan asuttu, sen liikenneyhteydet ovat kohtuulliset. Päällystetty maantie yhdistää kaikki suurimmat kaupungit ja provinssien pääkaupungit. [[Trans-Kalahari Highway]] -niminen valtatie tarjoaa yhteyden Namibian [[Walvis Bay]]hin ja Etelä-Afrikan [[Gauteng]]in provinssiin. Vuonna 2023 Botswanassa oli noin 609&nbsp;000 maassa rekisteröityä tieliikenneajoneuvoa, eli 258,7 tuhatta ihmistä kohden. Maantieliikenne arvioitiin ylivoimaisesti merkittävimmäksi liikenteen osa-alueeksi kansantaloudellisesti; sen osuus BKT:stä oli noin 1,9 prosenttia (2023).

Kansallinen rautatieyhtiö [[Botswana Railways]] ylläpitää 888&nbsp;kilometrin pituista rautatieverkkoa. Päärata on 640&nbsp;kilometriä pitkä, se alkaa [[Zimbabwe]]n puolelta ja kulkee Botswanassa [[Francistown]]in ja [[Gaborone]]n kautta [[Etelä-Afrikka|Etelä-Afrikan]] rajalle. Lisäksi on olemassa kaksi sivurataa. Rataverkko on suunniteltu lähinnä tavaraliikennettä varten, ja siinä kulkee ennen kaikkea kaivosteollisuuden tuotteita. Keväällä 2009 Botswana Railways ilmoitti keskeyttävänsä matkustajaliikenteen toistaiseksi.

Vuonna 2023 maan vilkkaimmat lentoasemat ovat lentojen määrällä mitattuna [[Maunin kansainvälinen lentoasema]] (FBMN), [[Kasanen kansainvälinen lentoasema]] (FBKE) ja [[Sir Seretse Khaman kansainvälinen lentoasema]] (FBSK). Kahden ensiksimainitun lentoaseman liikenteestä valtaosa oli muita kuin reittilentoja (esimerkiksi turistilentoja pienemmällä lentokalustoilla). Lentoyhtiö [[Air Botswana]] lentää kotimaanlentojen lisäksi Etelä-Afrikkaan ja Zimbabween.

== Väestö ==

Botswanan vuoden 2022 väestönlaskennan mukaan maan väkiluku on 2&nbsp;346&nbsp;179. Vuoden 2011 väestönlaskennassa asukkaita oli ollut 2&nbsp;024&nbsp;904. [[Väestönkasvu]] oli vuosien 2011 ja 2022 välillä ollut 1,4 prosenttia. Väestö on siis edelleen kasvussa, mutta kasvu on selvästi hidastunut, sillä vielä vuonna 2011 kasvuksi arvioitiin 1,9 prosenttia. Vuonna 1981 kasvu oli ollut 4,6 prosenttia ja vuonna 1991 3,5 prosenttia.

Botswanan väestöstä noin kaksi kolmasosaa on [[tswanat|tswanoja]], joiden äidinkieli ja maan virallinen kieli on [[tswanan kieli|tswana]]. Muita afrikkalaisperäisiä etnisiä ryhmiä ovat [[kalangat]], [[ndebelet]], [[hererot]] ja [[sanit]]. Botswanassa asuu myös jonkin verran valkoisia eurooppalaisia. [[Afrikaanerit|Afrikaanerien]] osuus on 1,3 prosenttia. Vuoden 2017 kyselytutkimuksen mukaan 76,6 prosenttia botswanalaisista puhui äidinkielenään tswanaa. [[Kalangan kieli|Kalangan]] osuus oli 6,2 prosenttia, [[kgalagadin kieli|kgalagadin]] 3,7 prosenttia ja [[englannin kieli|englannin]] 3,1 prosenttia. Samana vuonna [[kristinusko|kristittyjen]] osuus kansasta oli 86,7 prosenttia. 10,2 prosenttia oli uskonnottomia, ja 2,2 prosenttia ilmoitti harjoittavansa paikallista [[badimo]]a. Maassa on myös pienet [[islam|muslimi-]], [[hinduismi|hindu-]] ja [[Bahai-usko|bahai-yhteisöt]].

Vuonna 2007 lukutaitoisten osuus 15 vuotta täyttäneistä oli 83 prosenttia.

Botswanan [[imeväiskuolleisuus]] oli vuonna 2017 noin 38 kuollutta tuhatta synnytystä kohden. Vielä vuonna 2006 luku oli 48 kuollutta. Samalla ajanjaksolla [[elinajanodote]] nousi 54 vuodesta 66,2 vuoteen. Parantuneiden tilastolukujen arvioidaan johtuvan talouden kehittymisestä, terveydenhoidon parantuneesta saatavuudesta ja AIDS-kuolemien vähenemisestä. Botswana on kuitenkin yksi pahiten HIV-epidemiasta kärsineitä maita, ja vuoden 2019 arvion mukaan 20,7 prosenttia asukkaista kantaa virusta. Maa on pystynyt kuitenkin taistelemaan epidemiaa vastaan, ja se tarjoaa kaikille HIV-potilaille [[Antiretroviraalit|antiretroviraalilääkitystä]]. Vuonna 2020 potilaista 89 prosenttia sai lääkitystä ja vain 1,9 prosenttia odottavista äideistä tartutti viruksen lapseensa.

== Kulttuuri ja media ==

Botswanalaisessa kulttuurissa yhdistyvät sekä paikalliset tswana- että englantilaiset vaikutteet. Kristinuskon käytännöt ovat vahvasti vaikuttaneet nykyisiin hautaus-, hää- ja kasteperinteisiin.

[[Botswanalainen musiikki]] on paljolti kansanmusiikkia ja popmusiikkia. Kuorolaululla on vahvat perinteet, ja muukin laulaminen on luonteva osa jokapäiväistä elämää. Kirjailija [[Bessie Head]] sijoitti teoksiansa [[Serowe]]en. Myös suosittu *Mma Ramotswe'' -kirja- ja televisiosarja sijoittuu Botswanaan, mutta sen kirjoittaja Alexander McCall Smith syntyi ja varttui Rhodesiassa, nykyisessä Zimbabwessa, lähellä Botswanan rajaa.

Radio on Botswanassa tärkeä media. Televisio tuli maahan vasta vuonna 2000. Sanomalehtiä luetaan lähinnä kaupunkialueilla. Valtio omistaa sanomalehden, kansallisen televisioaseman (BTV) ja yleisradioverkon. Sen lisäksi Botswanassa ilmestyy yksi päivittäinen ja seitsemän viikoittaista yksityistä sanomalehteä. Maassa on myös kolme yksityistä radioasemaa. Yksityinen televisioasema näkyy Gaboronen alueella. Internet-palveluntarjoajia on 22 ja kännykkäoperaattoreita kolme, ja niiden verkot kattavat suurimman osan maasta.

### Urheilu
Botswanan suosituin urheilulaji on jalkapallo, mutta myös muun muassa kriketti, jota on pelattu maassa jo 1800-luvulta lähtien, ja yleisurheilu ovat saavuttaneet maassa suosiota. Botswana on osallistunut olympialaisiin vuoden 1980 kisoista lähtien ja saavuttanut tähän mennessä yhteensä neljä mitalia, jotka kaikki ovat tulleet yleisurheilun juoksumatkoilta. Botswanan ensimmäisen olympiamitalin voitti Lontoossa 2012 Nijel Amos, joka sijoittui hopealle 800 metrin juoksussa. Muita tunnettuja yleisurheilijoita ovat Gable Garenamotse, Kabelo Kgosiemang ja Amantle Montsho, joista viimeksi mainittu voitti 400 metrin juoksun maailmanmestaruuden vuonna 2011.

Botswanan jalkapallomaajoukkue on osallistunut MM-kisojen karsintoihin neljästi vuoden 1994 kisoista lähtien, mutta ei ole selviytynyt kertaakaan lopputurnaukseen saakka. Joukkue on ollut parhaimmillaan FIFA-rankingin 93. sijalla.

Perinteisempien urheilulajien lisäksi myös bridge on tunnettu laji Botswanassa. Maalla on oma bridgeliitto, johon kuuluu lähes 900 pelaajaa.

## Lähteet
* 
* 

### Viitteet

## Aiheesta muualla

* Thuto – Botswanan yliopiston portaali